GRAMMY ขายธุรกิจสิ่งพิมพ์ทั้งหมดให้กลุ่ม “บ.ซีทรู”
GRAMMY ขายธุรกิจสิ่งพิมพ์ในเครือทั้งหมด มูลค่ารวม 45 ลบ. ให้กลุ่ม "บ.ซีทรู" อนึ่ง “บ.ซีทรู” ทำธุรกิจออร์แกไนซ์ รับจัดงานอีเวนต์ งานพีอาร์ งานโปรโมชั่นต่างๆ
5 ส.ค. 2558

นางจิราภรณ์ รุ่งศรีทอง ประธานเจ้าหน้าที่การลงทุน บริษัท จีเอ็มเอ็ม แกรมมี่ จำกัด (มหาชน) หรือ GRAMMY เปิดเผยว่า บริษัทจีเอ็มเอ็ม มีเดีย จำกัด (มหาชน) (มีเดีย) ซึ่งเป็นบริษัทย่อยที่บริษัทถือหุ้นอยู่ในสัดส่วน 99.92%  ขายเงินลงทุนทั้งหมดที่มีเดียถืออยู่ในกลุ่มธุรกิจสิ่งพิมพ์ทั้งหมด มูลค่ารวมทั้งสิ้น 45 ล้านบาท  สูงกว่ามูลค่าตามบัญชี  ณ 31 มีนาคม 2558 ซึ่งมีมูลค่า 28.89 ล้านบาท โดยมีรายละเอียดของรายการ ดังนี้
1.มีเดียขายเงินลงทุน  บริษัท จีเอ็มเอ็ม ไทมส์  จำกัด (GMM Times) ซึ่งมีอยู่จำนวน 3,100,000 หุ้น(คิดเป็นร้อยละ 100 ของทุนจดทะเบียน) ให้กับกลุ่มบริษัท ซีทรู จำกัด  มีมูลค่าขาย 21.7 ล้านบาท
2.มีเดียขายเงินลงทุน บริษัท อิมเมจ พับลิชชิ่ง จำกัด (Image) ซึ่งมีอยู่จำนวน  2,200,000  หุ้น(คิดเป็นร้อยละ 100 ของทุนจดทะเบียน) ให้กับกลุ่มบริษัท ซีทรู จำกัด มีมูลค่าขาย 1 บาท
3.มีเดียขายเงินลงทุน บริษัท อินพับลิชชิ่ง จำกัด (In) ซึ่งมีอยู่นวน  715,000  หุ้น(คิดเป็นร้อยละ 100  ของทุนจดทะเบียน) ให้กับกลุ่มบริษัท ซีทรู จำกัด มี มูลค่าขาย 5,000  บาท
4.มีเดียขายเงินลงทุน บริษัท จีเอ็มเอ็มอินเตอร์ พับลิชชิ่ง จำกัด  (GMM Inter) ซึ่งมีอยู่จำนวน  100,000 หุ้น(คิดเป็นร้อยละ 100  ของทุนจดทะเบียน) ให้กับกลุ่มบริษัท ซีทรู จำกัด มีมูลค่าขาย 23,294,999  บาท
โดยวัตถุประสงค์ เป็นการขายเงินลงทุนในบริษัทย่อยตามแผนบริหารการลงทุนของบริษัท เพื่อใช้เป็นเงินทุนหมุนเวียนในกิจการของบริษัท
อนึ่ง บริษัท ซีทรู จำกัด เป็นธุรกิจส่วนตัวของนายธรรศพลฐ์ แบเลเว็ลด์ ประธานเจ้าหน้าที่บริหาร สายการบินไทยแอร์เอเชีย ซึ่งบริษัท ซีทรู จำกัดทำธุรกิจออร์แกไนซ์ รับจัดงานอีเวนต์ งานพีอาร์ งานโปรโมชั่นต่างๆ และอื่นๆ